Alberti võlad hakkasid kasvama. Tema noorik ei võinud, mehe püüetele vaatamata, igavat maaelu väikeses mõisas välja kannatada. Sagedasti elati Tallinnas ja Peterburis. Käreveres käidi nagu enam suvitamas. Lõpuks otsustas noorpaar Kärevere päris maha jätta ja linna elama asuda. Kärevere härrastemaja, mis isa oli ehitanud ja 5000 rubla eest tulekassas kindlustanud, suurendas Albert ja tõstis kindlustussuma 16 tuhande peale. Proua lapsega oli juba ära sõitnud, Albert üksinda veel kodus end ka ärasõidu vastu valmistamas. Seal puhkes tuli lahti, sahvrist alates, ja mõisa elumaja põles põhjani maha. Albertile maksis kindlustusselts 16 tuhat rubla kahjutasu välja. Oma äialt saanud ta umbes samal ajal 80 tuhat rubla naise kaasavaraks. Selle summaga sõitis ta kohe Monte Carlosse mängima, kus ta ka enne oli käinud. Kui palju raha ta sealt tagasi tõi, on teadmata.